Gaištautai

Gaištautai (, 1945–1946 m. , nuo 1946 m. Ignatovas, ) – gyvenvietė Kaliningrado srities šiaurės rytinėje dalyje, Nemano rajone, 17 km į pietryčius nuo Ragainės, 2 km į šiaurės rytus nuo Būdviečių, prie kelio 27K-051. Buvęs Mažosios Lietuvos istorinio regiono kaimas.Vilius Pėteraitis, Martynas Purvinas, Gaištautai, Mažosios Lietuvos enciklopedija, 2000 m. Nuoroda tikrinta 2024-10-08.

Į pietryčius nuo gyvenvietės sodybų, dirbamuose laukuose, prasideda Stirtupės upelis (Įsruties intakas).

 Istorija 
dešinėje|miniatiūra|260px|Gaištautų kaimo bendruomenė 1934 m.

Kaimo pavadinimas yra perdirbinys iš Geis-tautai, sietinas su pavarde Geistautas.

1736 m. Gaištautuose gyveno 4 vokiečių ir 5 lietuvių šeimos.Dr. Max Beheim-Schwarzbach, Friedrich Wilhelm's I. Colonisationswerk in Lithauen, p. 297. Hartungsche Verlags-Druckerei, Königsberg 1879. 1785 m. Gaištautai buvo Leskaminio domenų valsčiaus karališkasis valstiečių kaimas su 14 ugniakurų (gyvenamųjų pastatų),Johann Friedrich Goldbeck, Volständige Topographie des Königreichs Preussen, Volständige Topographie vom Litthauischen Kammer=Departement, p. 38. Karaliaučius ir Leipcigas, 1785. Nuoroda tikrinta 2024-10-07. 1821 m. – valstiečių kaimas su 122 gyventojais,Alexander A. Mützell, Leopold Krug, Neues topographisch-statistisch-geographisches Wörterbuch des preussischen Staats, T. 2 (G–Ko), p. 4. Kümmel, Halle, 1821. Nuoroda tikrinta 2024-10-07. 1846 m. – 16 sodybų kaimas su 175 gyventojais.Eduard Messow, Topographisch-statistisches Handbuch des Preussischen Staats, T. 1 (A–K), p. 220. Baensch, Magdeburgas, 1846. Nuoroda tikrinta 2024-10-07. 1818 m. po administracinių reformų kaimas priskirtas Ragainės apskričiai, nuo 1922 m. – Tilžės-Ragainės apskričiai. 1874 m. pateko į apskrityje suformuotą Būdviečių valsčių.Amtsbezirk Altenkirch, Territoriale Veränderungen in Deutschland und deutsch verwalteten Gebieten 1874–1945. Nuoroda tikrinta 2024-10-07. 1905 m. Gaištautuose buvo 10 sodybų, gyveno 143 žmonės; kaimas valdė 416 ha žemės,Gemeindelexikon für das Königreich Preußen, Heft I, Provinz Ostpreußen, p. 250, 251. Verlag des Königlichen Statistischen Landesamts, Berlin SW, 1907.

Tarpukariu Gaištautuose stovėjo glaudžiai susispietusios trys didelės sodybos abipus Būdviečių–Naujųjų Eglininkų vieškelio ir kelios smulkios darbininkų sodybėlės; dar viena stambi sodyba buvo toliau į pietvakarius, pusiaukelėje tarp Gaištautų ir Būdviečių. Po Antrojo pasaulinio karo pasikeitė gyventojų sudėtis – vietoj į Vokietijos gilumą pasitraukusių vietinių gyventojų atkelta kolonistų iš Sovietų Sąjungos. Kaimas pervadintas Ignatovu, priskirtas Sovetsko rajono Malomožaiskojės apylinkei.RTFSR Aukščiausiosios Tarybos Prezidiumo įsakas Nr. 745/3 „Dėl Kaliningrado srities gyvenviečių pervadinimo“ („О переименовании населённых пунктов Калининградской области“). 2008–2016 m. buvo Lunino kaimo gyvenvietės sudėtyje.

 Gyventojai 

1843 m. kaime gimė Mažosios Lietuvos spaudos veikėjas, aušrininkas Vilius Bruožis.

 Šaltiniai 

 Nuorodos 
 Ignatovas foto-planeta.com

Kategorija:Ragainės apskrities gyvenvietės
Kategorija:Nemano rajono gyvenvietės